# अन्नपूर्णा देवी मंदिर

| अन्नपूर्णा देवी मंदिर |
| --- |
| अन्नपूर्णा देवी मंदिर |
| भगवान शिव के भोजन करावत अन्नपूर्णा माता के चित्र निरूपण |
| बनारस के नक्शा पर लोकेशन |
| बेसिक जानकारी |
| लोकेशन | बिसेसरगंज, बनारस |
| अक्षांस-देशांतर | ﻿ / ﻿ |
| धर्म/मत | Hinduism |
| देवता | अन्नपूर्णा माता |
| तिहुआर | नवरातर, अन्नकूट |
| District | बनारस |
| राज्य | उत्तर प्रदेश |
| देस |  भारत |
| Architectural description |
| आर्किटेक्चर प्रकार | नागर शैली |
| Creator | मराठा पेशवा बाजीराव प्रथम |
| पूरा भइल | 1729 |
| बिसेस लच्छन |
| मंदिर सभ | एक |
| समारक सभ | दू ठो (मुख्य) |
| ऊँचाई | 80 मी (262 फीट) |

**अन्नपूर्णा देवी मंदिर**, **अन्नपूर्णा माता मंदिर** भा **अन्नपूर्णा मंदिर** बनारस के सबसे प्रसिद्ध हिंदू मंदिरन में से एगो हवे। हिंदू धर्म में एह मंदिर के विशेष धार्मिक महत्त्व बा आ ई अन्नपूर्णा देवी के समर्पित बा। अन्नपूर्णा के अन्न, पोषण आ समृद्धि के देवी मानल जाला आ ऊ पार्वती के एगो रूप मानल जाली।

वर्तमान अन्नपूर्णा मंदिर के निर्माण 18वीं सदी में मराठा राजा पेशवा बाजीराव प्रथम द्वारा करावल गइल रहे।

## इतिहास

अन्नपूर्णा देवी मंदिर के निर्माण मराठा पेशवा बाजीराव प्रथम द्वारा 1729 ई. में करावल गइल।

## आर्किटेक्चर

ई मंदिर हिंदू मंदिर सभ के आर्किटेक्चर के नागर शैली में बनावल गइल बा। मंदिर में एगो गर्भगृह बा, जेकरा सामने खंभन वाला बड़का मंडप (पोर्च) स्थित बा। एह गर्भगृह में अन्नपूर्णा देवी के चित्र स्थापित बा।

मंदिर में देवी के दू गो मुर्ती रखल गइल बाड़ी स। एहमें से एगो सोना के बनल बा, जबकि दुसरी पीतर के बनल बा। पीतल वाली मुर्ती के श्रद्धालु लोग रोजाना दर्शन आ पूजा खातिर देख सकेलें। सोना वाली प्रतिमा के दर्शन साल में खाली एक बेर, अन्नकूट (गोधना) के मोका पर करावल जाला।

## कथा

हिंदू पुराणन के परंपरा में एह मंदिर के उत्पत्ती से जुड़ल दू गो लोकप्रिय कथा प्रचलित बाड़ी स।

पहिली कथा के अनुसार, एक बेर पार्वती अपना पति शिव के तीनों आँख बंद कर दिहली। एहसे पूरा संसार अन्हरिया में डूब गइल। एकरे साथे पार्वती आपन गौर वर्ण (गोर रंग के गौरी रूप) भी खो दिहली। तब ऊ शिव से मदद मँगली कि ऊ फेर से आपन गौरी रूप कइसे प्राप्त कर सकीहें। शिव उनका से कहलें कि ऊ बनारस में अन्नदान करें। एह पर पार्वती सोना के पात्र (बर्तन) आ करछुल धारण क के अन्नपूर्णा के रूप में प्रकट भइली आ बनारस में लोगन के अन्नदान करे लगली।

दुसरही कथा के अनुसार, एक बेर शिव कहलें कि पूरा संसार, अन्न समेत, माया (भ्रम) हवे। ई बात सुन के अन्न आ पोषण के देवी पार्वती नाराज हो गइली। भोजन के महत्त्व बतावे खातिर ऊ धरती से सगरी अन्न गायब कर दिहली। भोजन के अभाव में संसार में भुखमरी फइल गइल आ लोग भारी कष्ट सहे लागल। आखिरकार शिव पार्वती के लगे गइलें, भोजन के महत्त्व स्वीकार कइलें आ उनका से अन्न के याचना कइलें। एहसे प्रसन्न होके पार्वती अपना हाथ से शिव के भोजन करइली आ बाद में अपना भक्तन खातिर बनारस में एगो रसोई के स्थापना कइली।

## लोकेशन

अन्नपूर्णा देवी मंदिर बनारस के बिसेसरगंज (विशेश्वरगंज) इलाका में स्थित बा। ई प्रसिद्ध काशी विश्वनाथ मंदिर से लगभग 15 मीटर उत्तर-पच्छिम, विशालाक्षी मंदिर से लगभग 200 मीटर पच्छिम, मणिकर्णिका घाट से लगभग 350 मीटर पच्छिम, वाराणसी जंक्शन रेलवे स्टेशन (कैंट स्टेशन) से लगभग 5 किलोमीटर दक्खिन-पुरुब आ बनारस हिंदू यूनिवर्सिटी (बीएचयू) से लगभग 4.5 किलोमीटर उत्तर-पुरुब ओर बा।

## अउरी दूसर अन्नपूरना मंदिर

### इंदौर

अन्नपूर्णा देवी के एगो प्रसिद्ध मंदिर इंदौर (मध्य प्रदेश) में भी स्थित बा। अन्नपूर्णा माता के अन्न आ पोषण के देवी मानल जाला। इंदौर वाला मंदिर के प्रवेश द्वार पर हाथी के चार गो विशाल प्रतिमा लगावल गइल बा, जवन एकर प्रमुख आकर्षणन में गिनल जाली।

### कन्नौज

अन्नपूर्णा देवी के एगो अउरी प्रसिद्ध मंदिर उत्तर प्रदेश के कन्नौज शहर के बाहरी इलाका में स्थित बा। ई मंदिर देवी अन्नपूर्णा के समर्पित बा आ स्थानीय मान्यता के अनुसार एगो चमत्कारी मंदिर मानल जाला। हर साल लाखों श्रद्धालु एह मंदिर में दर्शन खातिर आवेलें।

## इहो देखल जाय

* शाकुम्भरी देवी मंदिर
* दुर्गा मंदिर

## संदर्भ